LAUSUNTO HALLITUKSEN ESITYKSEEN LAIKSI KANSAINVÄLISTÄ SUOJELUA HAKEVAN VASTAANOTOSTA

392/002/2010

KH  § 352	
Sisäasiainministeriön lausuntopyyntö 24.6.2010:

”Sisäasiainministeriössä on valmisteltu hallituksen esitys laiksi kansainvälistä suojelua hakevan vastaanotosta. Tavoitteena on selkeyttää sääntelyä säätämällä kotouttamisesta ja vastaanotosta eri laeissa. Kotouttamista koskevat uudet säännökset on valmisteltu erillisessä hankkeessa (SM024:00/2009).

Sisäasiainministeriö pyytää jakelussa mainittuja toimittamaan lausuntonsa oheisesta hallituksen esityksestä 6. elokuuta 2010 mennessä sekä postitse osoitteeseen Sisäasiainministeri, PL 26, 00023 Valtioneuvosto että sähköisesti osoitteeseen hare@intermin.fi ja maahanmuutto-osasto@intermin.fi .

Lisätietoja asiasta antaa ylitarkastaja Sanna Sutter, p. 071 878 8633 (sanna.sutter@intermin.fi)”

Palvelujohtaja Päivi Ahosen lausunto 2.8.2010:

"Hallituksen esityksen sisältö huomioiden lakiesityksestä on pyydetty myös Etelä-Karjalan sosiaali- ja terveyspiirin lausunto.

Etelä-Karjalan sosiaali- ja terveyspiirin maahanmuuttopalveluista vastaava johtava ohjaaja Merja Heino-Kukkurainen on lausunnossaan 27.7.2010 esittänyt:

"'Lakiesitys koskee erityisesti turvapaikanhakijoiden vastaanottoa. Valtio vastaa toiminnan kustannuksista, joten muutos ei aiheuta kuntien kannalta suuria muutoksia, vaan pikemminkin nykyinen käytäntö tulee kirjatuksi lakiin. 

Toimeentulotuen kannalta esitys on perusteltu. Kansainvälistä suojelua hakevan muutto kuntiin lienee sen myötä nykyistä helpompaa, koska kuntiin muuton jälkeen ei tarvitse poisopettaa toimeentulotukikäytännöistä joihin on opittu.  

13 § vastaanottopalvelujen saajat:
•	Lakiesityksessä todetaan että unionin kansalaiselle tai häneen rinnastettavalle kansainvälistä suojelua hakevalle vastaanottopalveluja annetaan siihen saakka, kun on saatu tiedoksi Maahanmuuttoviraston kielteinen päätös.
•	Jos tällainen henkilö suostuu poistumaan valvotusti maasta tai suostuu siihen että käännyttämistä koskeva päätös pannaan voimaan ennen kuin 30 pv on kulunut siitä, kun päätös on annettu tiedoksi, hän voi saada vastaanottopalveluja maasta poistumiseensa saakka, enintään kuitenkin 7 vuorokauden ajan.
•	Vastaanottokeskuksen johtaja voi päättää palvelujen antamisesta kohtuullisen ajan erityisestä henkilökohtaisesta syystä.

Tämä 13 § antanee mahdollisuuden siihen, että erityisesti vastaanottokeskuspaikkakuntien osalta ko. henkilöt kääntyvät kuntien puoleen palveluja saadakseen. Tällaisia palveluja voivat olla esimerkiksi toimeentulotuki ja asumispalvelut ja kotimaahan palaamisen kustannukset. Tämä voi lisätä vastaanottokeskuspaikkakuntien toimeentulotukikustannuksia ja asiakasmäärää, mikä ei ole kuntien kannalta suotuisaa. Tässä yhteydessä esityksessä ei ole mainintaa siitä, että valtio osallistuisi kustannusten korvaamiseen."

Lakiesityksen tarkoituksena on ensisijaisesti varmistaa, että vastaanottotoiminnalla on sen vaatima lainsäädännöllinen perusta uuden kotouttamislain tullessa voimaan ja nykyisen kumoutuessa. Esitys selkiinnyttää ja lain tasolla vakiinnuttaa kansainvälistä suojelua hakevan vastaanoton periaatteet. 

Hakijoille maksettavan taloudellisen tuen irrottaminen toimeentulotukijärjestelmästä on perusteltu, ja se selkiinnyttää tukimenettelyä ja tuen rakennetta. Samoin esitys kotouttamislain välttämättömien terveyspalvelujen käsitteestä luopumisesta, ja sen sijaa viittaus terveydenhuollon lainsäädäntöön kiireellisen hoidon turvaamiseksi kansainvälistä suojelua hakeville, selkiinnyttää käytäntöä ja turvaa yhdenmukaisen oikeuden terveyspalveluihin. 

Uudistushankkeen tavoite johdonmukaisesta ja rakenteeltaan selkeästä laista ja vastaanottopalvelujen tarjonnan yhdenmukaisuudesta toteutuu lakiesityksen nykyisessä sisällössä, mutta valmistelutyötä tulee perustelujen mukaisesti edelleen jatkaa ihmiskaupan uhrien auttamisen ja alaikäisten vastaanottopalvelujen osalta.

Etelä-Karjalan sosiaali- ja terveyspiirin johtava ohjaaja Merja Heino-Kukkuraisen lausuntoon viitaten valtion ja kuntien välisen kustannusvastuun osalta tulee varmistaa, että myös niissä tapauksissa, joissa sovelletaan lain 13 § mukaista tulkintaa, korvausvastuu vastaanottopalveluista kuuluu täysimääräisesti valtiolle."

Lausunnolle on saatu lisäaikaa niin, että se voidaan toimittaa kaupunginhallituksen 16.8.2010 kokouksen jälkeen.

Hallituksen esityksen pääasiallinen sisältö on liitteenä ja esitys kokonaisuudessaan nähtävänä asiakirjoissa. (AK)

Kj	Kaupunginhallitus merkitsee annetun lausunnon tiedoksi ja saattaa sen lausuntonaan sisäasiainministeriölle huomioon otettavaksi.

	Kaupunginhallitus korostaa, että sovellettaessa uutta lakia kaikilta osin, kustannusten korvausvastuu kuuluu täysimääräisesti valtiolle.

Kh	Hyväksyttiin.

	Otteen oikeaksi todistaa Lappeenrannassa 17.8.2010

	Alina Kujansivu
	II kaupunginsihteeri

Jakelu	Sisäasiainministeriö